ครม.อนุมัติไปรษณีย์ปล่อยกู้แก้หนี้นอกระบบ
ครม.มีมติอนุมัติให้บริษัทไปรษณีย์ไทยปล่อยกู้รายย่อยให้แก่ประชาชนไม่เกินรายละ 1 หมื่นบาท &nbsp;สางปัญหาหนี้นอกระบบ เริ่ม ก.พ. 54 นี้
7 ธ.ค. 2553

ครม.มีมติอนุมัติให้บริษัทไปรษณีย์ไทยปล่อยกู้รายย่อยให้แก่ประชาชนไม่เกินรายละ 1 หมื่นบาท  สางปัญหาหนี้นอกระบบ เริ่ม ก.พ. 54 นี้
นายจุติ ไกรฤกษ์ รมว.เทคโนโลยีสารสนเทศและการสื่อสาร (ไอซีที) เปิดเผยภายหลังประชุมคณะรัฐมนตรี(ครม.)  ว่า ครม.มีมติให้ บริษัท ไปรษณีย์ไทย ดำเนินการปล่อยสินเชื่อให้เเก่ประชาชนรายย่อย ที่ไม่สามารถเข้าถึงเเหล่งเงินทุนได้ ทั้งนี้  คาดว่า จะให้กู้ได้รายละไม่เกิน 1 หมื่นบาท โดยพิจารณาจากสถิติการกู้จากบริษัทปล่อยสินเชื่อรายย่อยของเอกชน เฉลี่ยเดือนละ 8 พันบาท ต่อคนต่อเดือน  
"การปล่อยกู้จะสามารถเริ่มดำเนินการได้ ภายในเดือนก.พ.54 โดยจะเปิดนำร่องประมาณ 10 สาขา  เบื้องต้น คาดว่าจะมีผู้ขอสินเชื่อประมาณ 50 ล้านบาท อย่างไรก็ตาม ยังไม่อาจเปิดเผยถึงอัตราดอกเบี้ยได้ เพราะขณะนี้อยู่ในช่วงอัตราดอกเบี้ยลอยตัว เเละยืนยันว่า โครงการนี้ ทำเพื่อแก้ไขปัญหาเเละต่อยอดเเก้ปัญหาหนี้นอกระบบ และเชื่อว่าประชาชนประมาณ 14-18 ล้านคน จะได้ประโยชน์จากโครงการนี้"นายจุติกล่าว  
ด้าน นายกรณ์ จาติกวณิช  รมว.คลัง เปิดเผยว่าที่ประชุมคณะรัฐมนตรี ( ครม.)อนุมัติในหลักการให้การจัดตั้งธนาคารไปรษณีย์ เป็นบริษัทลูกของบริษัทไปรษณีย์ไทย และเป็นสถาบันการเงินเฉพาะกิจที่อยู่ในสังกัดกระทรวงการคลัง ไม่ใช่ธนาคารแห่งประเทศไทย (ธปท.)  โดยการดำเนินงานจะเป็นไปตามนโยบายของนายกรัฐมนตรีที่ต้องการลดความเหลื่อมล้ำทางด้านเศรษฐกิจในสังคม เพื่อให้ประชาชนผู้มีรายได้น้อยสามารถเข้าถึงแหล่งเงินได้ โดยตั้งเป้าว่าเบื้องต้นจะเปิดให้บริการ 10 สาขาในทุกภาคทั่วประเทศ โดยคัดเลือกจากจังหวัดที่มีประชากรยากจนมากที่สุด รวมถึงมีปัญหาในการเข้าถึงแหล่งทุนมากที่สุด
ทั้งนี้กำหนดให้มีทุนจดทะเบียนเบื้องต้น 50 ล้านบาท ส่วนเงินทุนหมุนเวียนจะให้กู้จากธนาคารออมสินและธนาคารเพื่อการเกษตรและสหกรณ์การเกษตร ( ธ.ก.ส. ) ตั้งเป้าหมายเปิดให้บริการสินเชื่อแก่ประชาชนได้ในเดือน ก.พ.ปี 2554 โดยจะปล่อยกู้สูงสุดต่อรายไม่เกิน  1 หมื่นบาทแบบไม่มีหลักประกัน   คิดอัตราดอกเบี้ยรวมค่าบริการแล้ว ต้องอยู่ภายในกรอบกฎหมาย ซึ่งปัจจุบันคือไม่เกิน 28% ต่อปี
นายกรณ์ กล่าวอีกว่า หลังจากนี้กระทรวงการคลังและกระทรวงไอซีทีจะตั้งคณะกรรรมการขึ้นมา 1 ชุด เพื่อพิจารณาเรื่องการจดทะเบียนบริษัทให้เรียบร้อย พร้อมกับเปิดทางให้ธนาคารไปรษณีย์สามารถหาผู้ร่วมทุนเข้ามาเป็นผู้เชี่ยวชาญในการบริการทางการเงินแก่ประชาชน ซึ่งอาจจะเป็นผู้เชี่ยวชาญจากต่างประเทศ แต่จะต้องมีความเชี่ยวชาญเรื่อง ไมโคร ไฟแนนส์ 
ด้านนายวัชระ กรรณิการ์ รองโฆษกประจำสำนักนายกรัฐมนตรี กล่าวว่า ธปท. ได้มีข้อสังเกตเพิ่มเติมในเรื่องความเชี่ยวชาญและความรู้ความสามารถเรื่องการปล่อยสินเชื่อของธนาคารไปรณีย์ โดย รมว.คลัง ได้ชี้แจงว่า จะเริ่มต้นการทำงานจากพื้นฐานที่เป็นศูนย์ และไม่ได้ตั้งกฎเกณฑ์ว่าจะต้องเป็นผู้ชำนาญการแต่อย่างใด